Az osztrák-magyar főparancsnokság nagy türelemmel készítette elő támadását az osztrák Alpok felől, melynek célja a teljes isonzói olasz hadsereg elvágása volt. Conrad nem hagyta magát megzavarni az V. isonzói csata által, s folytatta az erőösszpontosítást. Május 15-én, a késői hóolvadás miatt jócskán elhalasztott időpontban vette kezdetét vette az asiagói csata. A terv a terep bonyolultsága ellenére sikerrel kecsegtetett, két tény mégis megakadályozta a front felszámolását. Az első: az olasz hadvezetés hatásos átcsoportosítása az Isonzó irányából nyugat felé, a második pedig a június 4-én nagy erővel áttörő Bruszilov-offenzíva, melynek megállítása mindenképpen az asiagói csata felszámolását igényelte. Ha ezt a műveletet összehangoltan, közös erővel hajtják végre a központi hatalmak, az valószínűleg Olaszország katasztrofális vereségét, s a háborúból való teljes kiválását okozta volna, vagy oly mértékben való meggyengülését, hogy a továbbiakban vele komolyan számolni nem kell. Így azonban, bár a helyzetet kritikusnak ítélték és orosz tehermentesítésért folyamodtak, az olasz hadsereg sikerrel védte ki a támadást.